CELEX: 32017R1539
Language: el
Date: 2017-08-25
Title: Κανονισμός (ΕΕ) 2017/1539 της Ευρωπαϊκής Κεντρικής Τράπεζας, της 25ης Αυγούστου 2017, για τον καθορισμό της ημερομηνίας εφαρμογής του κανονισμού (ΕΕ) 2017/1538 που τροποποιεί τον κανονισμό (ΕΕ) 2015/534 για την υποβολή εποπτικών αναφορών σχετικά με χρηματοοικονομική πληροφόρηση (ΕΚΤ/2017/25) σε λιγότερο σημαντικές εποπτευόμενες οντότητες που εφαρμόζουν εθνικά λογιστικά πλαίσια (ΕΚΤ/2017/26)

19.9.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 240/212
            
         ΚΑΝΟΝΙΣΜΌΣ (ΕΕ) 2017/1539 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 25ης Αυγούστου 2017
   για τον καθορισμό της ημερομηνίας εφαρμογής του κανονισμού (ΕΕ) 2017/1538 που τροποποιεί τον κανονισμό (ΕΕ) 2015/534 για την υποβολή εποπτικών αναφορών σχετικά με χρηματοοικονομική πληροφόρηση (ΕΚΤ/2017/25) σε λιγότερο σημαντικές εποπτευόμενες οντότητες που εφαρμόζουν εθνικά λογιστικά πλαίσια 
         (ΕΚΤ/2017/26)
      
   
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφοι 1 και 3, το άρθρο 6 παράγραφος 2, το άρθρο 6 παράγραφος 5 στοιχείο δ) και το άρθρο 10,
   Έχοντας υπόψη τον κανονισμό (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (2), και ιδίως το άρθρο 21 παράγραφος 1, το άρθρο 140 και το άρθρο 141 παράγραφος 1,
   Έχοντας υπόψη τον κανονισμό (ΕΕ) 2017/1538 της Ευρωπαϊκής Κεντρικής Τράπεζας, της 25ης Αυγούστου 2017, που τροποποιεί τον κανονισμό (ΕΕ) 2015/534 για την υποβολή εποπτικών αναφορών σχετικά με χρηματοοικονομική πληροφόρηση (ΕΚΤ/2017/25) (3), και ιδίως το άρθρο 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) 2015/534 της Ευρωπαϊκής Κεντρικής Τράπεζας (ΕΚΤ/2015/13) (4) θεσπίζει υποχρεώσεις των εποπτευόμενων οντοτήτων να υποβάλλουν εποπτικές αναφορές σχετικές με χρηματοοικονομική πληροφόρηση στις εθνικές αρμόδιες αρχές (ΕΑΑ).
            
         
               (2)
            
            
               Ο κανονισμός (ΕΕ) 2017/1538 δίνει τη δυνατότητα στην Ευρωπαϊκή Κεντρική Τράπεζα (ΕΚΤ) να αποφασίζει, κατόπιν αιτήματος ΕΑΑ, την εφαρμογή των διατάξεών του σε λιγότερο σημαντικές εποπτευόμενες οντότητες που εφαρμόζουν εθνικό λογιστικό πλαίσιο βάσει της οδηγίας 86/635/ΕΟΚ του Συμβουλίου (5) και είναι εγκατεστημένες στο κράτος μέλος της συγκεκριμένης ΕΑΑ από την 1η Ιανουαρίου 2019, εφόσον το εθνικό λογιστικό πλαίσιο δεν είναι συμβατό με τα Διεθνή Πρότυπα Χρηματοοικονομικής Αναφοράς.
            
         
               (3)
            
            
               Κατόπιν αιτημάτων που της υποβλήθηκαν από ΕΑΑ έως τις 27 Ιουλίου 2017 και της αξιολόγησης των εθνικών λογιστικών πλαισίων που διενήργησε, η ΕΚΤ αποφάσισε την εφαρμογή του κανονισμού (ΕΕ) 2017/1538 από την 1η Ιανουαρίου 2019 σε λιγότερο σημαντικές εποπτευόμενες οντότητες που είναι εγκατεστημένες σε ορισμένα κράτη μέλη.
            
         
               (4)
            
            
               Για τους λόγους αυτούς θα πρέπει να εκδοθεί κανονισμός για τη συμπλήρωση του κανονισμού (ΕΕ) 2017/1538 σύμφωνα με τη διαδικασία του άρθρου 26 παράγραφοι 7 και 8 του κανονισμού (ΕΕ) αριθ. 1024/2013,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Από την 1η Ιανουαρίου 2019 ο κανονισμός (ΕΕ) 2017/1538 εφαρμόζεται σε λιγότερο σημαντικές εποπτευόμενες οντότητες οι οποίες υπόκεινται στην εφαρμογή εθνικών λογιστικών πλαισίων βάσει της οδηγίας 86/635/ΕΟΚ και είναι εγκατεστημένες στη Γερμανία ή τη Γαλλία.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
      Φρανκφούρτη, 25 Αυγούστου 2017.
      
         
            Για το διοικητικό συμβούλιο της ΕΚΤ
         
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 287 της 29.10.2013, σ. 63.
   
      (2)  ΕΕ L 141 της 14.5.2014, σ. 1.
   
      (3)  Βλέπε σελίδα 1 της παρούσας Επίσημης Εφημερίδας.
   
      (4)  Κανονισμός (ΕΕ) 2015/534 της Ευρωπαϊκής Κεντρικής Τράπεζας, της 17ης Μαρτίου 2015, για την υποβολή εποπτικών αναφορών σχετικά με χρηματοοικονομική πληροφόρηση (ΕΚΤ/2015/13) (ΕΕ L 86 της 31.3.2015, σ. 13).
   
      (5)  Οδηγία 86/635/ΕΟΚ του Συμβουλίου, της 8ης Δεκεμβρίου 1986, για τους ετήσιους και ενοποιημένους λογαριασμούς των τραπεζών και λοιπών άλλων χρηματοπιστωτικών ιδρυμάτων (ΕΕ L 372 της 31.12.1986, σ. 1).